રાજ્યની લિસ્ટેડ કંપનીઓની વાત કરીએ તો મોટા ભાગની ખાનગી લિસ્ટેડ કંપનીઓના શેરમાં નકારાત્મક ચાલ નોંધાતી જોવા મળી હતી, જોકે તેની સામે જાહેર ક્ષેત્રની કંપનીઓ સવાઇ પૂરવાર થઇ છે. ગુજરાત ગેસ સિવાયની તમામ જાહેર ક્ષેત્રની કંપનીઓના શેરમાં સુધારાની ચાલ નોંધાતી જોવા મળી હતી. આ કંપનીઓના શેરમાં નવથી ૧૭૦ ટકા સુધીનો સુધારો જોવા મળ્યો હતો. તો બીજી બાજુ રાજ્યની ખાનગી સેક્ટરની મોટા ભાગની કંપનીઓના શેરમાં ઘટાડાની ચાલ જોવાઇ હતી. ખાસ કરીને ટોરેન્ટ ફાર્મા, એલેમ્બિક ફાર્મા, દિશમાન ફાર્મા જેવી કંપનીના શેરમાં ૧૦થી ૩૭ ટકા સુધીનો ઘટાડો જોવા મળ્યો હતો. જોકે કેલન્ડર વર્ષ ૨૦૧૬માં કેડિલા હેલ્થકેર કંપનીના શેરમાં ૧૩ ટકા રિટર્ન છૂટ્યું હતું.